ენდაუ-რომპინის ეროვნული პარკი
ენდაუ-რომპინის ეროვნული პარკი — დაცული ტროპიკული წვიმის ტყე მალაიზიაში, ტენასერიმის ბორცვების უკიდურეს სამხრეთ ნაწილში. მდებარეობს პაჰანგის შტატის სამხრეთ და ჯოჰორის შტატის ჩრდილო-აღმოსავლეთ ნაწილებში; მოიცავს 870 კმ²-ს. ტამან-ნეგრას შემდეგ, წარმოადგენს ნახევარკუნძულოვანი მალაიზიის მეორე უდიდეს ეროვნულ პარკს; გარდა ამისა, ასევე მეორე ეროვნული პარკია, რომელიც მალაიზიის ხელისუფლებამ შექმნა. ენდაუ-რომპინი მსოფლიოში ერთ-ერთი უძველესი წვიმის ტყის კომპლექსია. მასში წარმოდგენილია 248 მლნ წლის ასაკის კლდოვანი ფორმაციები. გარდა ამისა, პარკში წარმოდგენილია გადაშენების პირას მყოფი ჩრდილოეთ სუმატრული მარტორქის უმსხვილესი პოპულაცია. პარკმა სახელი მიიღო მდინარე ენდაუსა და რომპინისგან, რომლებიც მის ტერიტორიაზე გაედინება. სხვა მდინარეებს შორისაა სეგამატი, სელაი და ჯასინი. მუსონების სეზონზე, რაც ნოემბრიდან მარტამდე გრძელდება, პარკი საზოგადოებისთვის დახურულია. ასევე, სექტემბერ-ოქტომბერში აკრძალულია თევზაობა, გამრავლების პერიოდის გამო.